b'\n_START_ARTICLE_\nHugo de Champagne\n_START_SECTION_\nVia\xc8\x9ba\n_START_PARAGRAPH_\nHugo a fost cel de al treilea fiu al lui Theobald al III-lea, conte de Blois, purt\xc3\xa2nd titlul de conte de Bar-sur-Aube. Fratele s\xc4\x83u mai v\xc3\xa2rstnic, Eudes al V-lea conte de Troyes, a murit \xc3\xaen 1093, l\xc4\x83s\xc3\xa2ndu-l pe Hugo ca st\xc4\x83p\xc3\xa2n \xc3\xaen Troyes, unde el \xc8\x99i-a concentrat curtea, \xc8\x99i \xc3\xaen Vitry-le-Fran\xc3\xa7ois. \xc3\x8en acest fel, cele trei comitate \xc3\xaen jurul c\xc4\x83rora se va forma comitatul de Champagne erau unite sub o singur\xc4\x83 persoan\xc4\x83 \xc8\x99i, cu toate c\xc4\x83 Eudes prefera s\xc4\x83 se intituleze conte de Troyes, cei din jurul s\xc4\x83u au ales s\xc4\x83 foloseasc\xc4\x83 titulatura de conte de Champagne._NEWLINE_Primul act men\xc8\x9bionat din vremea sa, o danie monahal\xc4\x83 de la 1094, reprezint\xc4\x83 cel mai vechi document al arhivei comitale de Champagne. Actul care a avut rezonan\xc8\x9b\xc4\x83 \xc3\xaen epoc\xc4\x83 \xc3\xael constituie conferirea de terenuri \xc3\xaen 1115 c\xc4\x83tre c\xc4\x83lug\xc4\x83rul Bernard din ordinul benedictin reformat la C\xc3\xaeteaux \xc8\x99i devenit astfel Ordinul cistercian, pentru a forma aba\xc8\x9bia Clairvaux (ast\xc4\x83zi, Ville-sous-la-Fert\xc3\xa9), Bernard devenind ulterior una dintre marile personalit\xc4\x83\xc8\x9bi ale epocii \xc8\x99i fiind sanctificat de c\xc4\x83tre Biserica catolic\xc4\x83. De asemenea, se p\xc4\x83streaz\xc4\x83 o scrisoare de afec\xc8\x9biune a lui Bernard de Clairvaux c\xc4\x83tre Hugue de Champagne, scris\xc4\x83 \xc3\xaen 1125, pe c\xc3\xa2nd Hugue era plecat pentru a treia oar\xc4\x83 pentru a lupta \xc3\xaen \xc8\x9aara Sf\xc3\xa2nt\xc4\x83. Era un moment \xc3\xaen care Hugue devenea cavaler templier. \xc3\x8entre timp, Hugue \xc3\xael dezmo\xc8\x99tenise pe fiul s\xc4\x83u Eudes I (Hugue se considera pe sine ca fiind impotent, drept pentru care nu l-a recunoscut niciodat\xc4\x83 pe Eudes I ca fiind fiul lui). \xc3\x8en schimb, el a transferat titlurile c\xc4\x83tre nepotul s\xc4\x83u, care va deveni Theobald al II-lea de Champagne._NEWLINE_\xc3\x8en privin\xc8\x9ba lui Eudes I, cei doi fii ai s\xc4\x83i, Eudes al II-lea de Champlitte \xc8\x99i Guillaume de Champlitte vor participa la Cruciada a patra._NEWLINE_Atunci c\xc3\xa2nd Hugo a devenit cavaler templier \xc3\xaen 1124, Ordinul cuprindea nu mai mult de 12 cavaleri, iar primul s\xc4\x83u mare maestru era vasal al lui Hugue, anume Hugues de Payens, care \xc3\xael \xc3\xaenso\xc8\x9bise la Ierusalim \xc3\xaen anul 1104._NEWLINE_De asemenea, Hugo a mai fost un generos patron al aba\xc8\x9biilor de Moustier-Ramey \xc8\x99i de Molesme, situate la sud de Troyes. \xc3\x8entr-o scrisoare adresate lui de c\xc4\x83tre Yves of Chartres (Scrisoarea CCCXLV), episcopul de Chartres \xc3\xaei amintea de obliga\xc8\x9biile sale maritale, probabil pentru a-l face s\xc4\x83 ezite \xc3\xaenainte de a depune jur\xc4\x83m\xc3\xa2ntul de castitate.'